**Styreleder Rolf Guttorm Kristoffersens tale ved åpningen av det   
86. ordinære årsmøte i Norges Råfisklag 7. mai 2024**

**Innledning**

Statsråd, årsmøterepresentanter og gjester!

Hjertelig velkommen til det 86. ordinære representantskapsmøtet i Norges Råfisklag. Det er meget hyggelig å kunne samle så mange gode representanter for hele næringa her i Tromsø.

Vi skal starte med en kort minnestund. Også i året som har gått har det vært ulykker på havet som krevde livet til noen av våre kolleger. Andre har gått bort av mer naturlige årsaker - ingen nevnt og ingen glemt! Jeg vil be forsamlingen reise seg og minnes disse og andre kjente og kjære som har gått bort, med ett minutts stillhet.

**Driftsåret**

Når vi møtes her i fredelige Norge, er vi preget av de krigene som pågår i vår umiddelbare nærhet i Ukraina og i Midt-Østen. Det er hjerteskjærende å se hvordan folk og særlig barn, lider i de grusomhetene som krigene fører med seg. Vi preges også av at et Russland, som er et land vi er helt avhengig av å samarbeide med i forvaltninga av våre viktigste fiskebestander, fører en aggressiv angrepskrig mot et naboland.

Utviklinga i fiskerinæringa står i stram kontrast til ufreden i verden. For tiende året på rad fikk vi også i 2023 ett fantastisk år når vi ser på verdiene som skapes. Den samla verdien endte på hele 17,8 milliarder kroner. Dette er en halv milliard høyere enn året før.

Verdioppgangen kom som resultat av økte kvanta av sei, reker, blåkveite og snøkrabbe, samtidig som prisen på blåkveite økte betydelig. Når torsken i tillegg fikk en prisoppgang som et godt stykke på vei kompenserte for kvotenedgangen, var grunnlaget lagt for ett meget godt økonomisk år for fiskerne i Råfisklagets omsetningsordninger.

En stabilt god markedssituasjon samtidig som den norske krona har holdt seg på et svakt nivå, er fundamentalt for den positive verdiutviklingen for fiskeflåten.

**Utvikling og bestandssituasjon**

Etter at vi har lagt bak oss noen veldig gode år i fiskerinæringa, er vi no helt tydelig på vei inn i en annen realitet. Den store drivkraften i de ti gode årene vi har lagt bak oss, har vært den meget sterke torskebestanden i Barentshavet. Den nådde jo sin topp rundt 2013 og 2014 med ei totalkvote på over 1 million tonn.

Vi husker alle minsteprisen på torsk på kr 10,50 i 2013. Dette bygde markeder som vi definitivt har kunne høste på i de påfølgende jubelårene. Verdimessig har torsken utgjort jevnt over 60 % av totalverdien i Råfisklagets omsetning. I 2023 utgjorde torsken 53 % av omsetningsverdien mot 59 % året før.

Her ser vi kanskje konturene av det stemningsskiftet vi no er midt oppe i. Torskekvota er no nede på et nivå som vi hadde på første del av 2000-tallet og prognosen er foreløpig at den skal ytterligere ned neste år. Denne nedgangen merkes allerede godt i kystsamfunnene. Vi har i vinter hørt om fiskeindustribedrifter som permitterer sine ansatte mye tidligere enn normalt for sesongen. Torsken kan med andre ord ikke alene bære ansvaret for aktiviteten i kystsamfunnene.

Fiskeran vil sjølsagt søke å øke aktiviteten på andre fiskeslag. Det ser vi helt tydelig i vinter hvor kystflåten og trålerne har tatt en betydelig større andel av hysekvota enn det som er normalt. Men det betyr jo bare at det er mindre hyse tilgjengelig for resten av året. Det blir ikke lett å opprettholde aktiviteten. Så vi må håpe denne bestanden kommer inn i en positiv trend sjøl om kvota går ned i år.

Seibestanden har jo vært vår lille kvotemessige trøst i flere år. Etter meget gode priser først på 2023 var det mange som satte sin lit til seien også i 2024. Fangsttallene har vært brukbar, men dessverre har ikke prisene holdt seg på samme høye nivå sjøl om kvantumet er noe redusert. Seien blir nok en nøkkelbestand for å holde aktiviteten opp langs kysten i de nærmeste årene.

Når aktiviteten på hovedbestandene går ned, øker den relative betydningen av de fiskeslagene som normalt har mindre økonomisk betydning. Det ser vi no blant annet i kjølvannet av reguleringene som ble innført på lange og brosme i 2023. Disse reguleringene har hatt betydelige negative konsekvenser for den flåten som drifter med et stort innslag av disse artene i fangstene. Dette har også store negative konsekvenser for aktiviteten i fiskeindustrien. De strenge reguleringene som er kommet på kysttorsken, vil også gi store utfordringer for aktiviteten i kystsamfunnene til høsten.

Her vil jeg rope et betydelig varsko om kunnskapsgrunnlaget vi har i forvaltninga av disse noe mer marginale artene som for eksempel brosme, lange og uer. Det er helt avgjørende at kunnskapen om disse bestandene styrkes slik at vi kan regulere dem på en måte som gjør at aktiviteten rammes så lite som mulig. En «føre var» regulering på fiskeslag hvor vi mangler kunnskapsgrunnlag, representerer en stor risiko for aktiviteten i kystsamfunnene.

Dette er noe av bakgrunnen for at Råfisklaget har bevilget 7 millioner kroner over tre år, for å styrke uer-forskninga ved Havforskningsinstituttet. Dette er gjort etter at årsmøtet i fjor vedtok at «*Norges Råfisklag må være en bidragsyter og pådriver for å gi best mulig bestandsestimering for et mest bærekraftig fiskeri».*

Uer-fisket er jo strengt regulert utelukkende som et bifangstfiske for kystflåten. Råfisklaget mener det da er avgjørende at man har et kunnskapsgrunnlag som sikrer legitimitet for de strenge reguleringene og eventuelt gir grunnlag for endringer.

Jeg vil berømme Nærings- og fiskeridepartementet for at de etter en rask saksbehandling, godkjente at Råfisklaget kan benytte inndratte midler fra kvotekontrollen til dette nyttige formålet. Så vil jeg ønske HI lykke til med å bygge ny kunnskap om uer-bestanden.

Det er imidlertid på sin plass å påpeke at HI må ivareta også de mindre viktige artene innenfor de budsjettene man disponerer.

Bestandssituasjonen for reka er god, og vi hadde et høyt aktivitetsnivå med store landinger i 2023. I takt med redusert aktivitet i andre fiskerier, øker interessen for rekefiske også i år. Den økte deltakelsen og en noe uavklart prissituasjon, har medført noe usikkerhet i oppkjøringa til rekefisket. Men vi får håpe bitene faller på plass slik at vi kan få gjennomført nok en sesong med gode volum og forhåpentligvis lønnsomhet for alle parter i verdikjeda.

Så vil jeg til slutt nevne kvalnæringa. Det er et paradoks at vi ikke klarer å utnytte den store bestanden av vågekval på en bedre måte i fiskerinasjonen Norge. I en situasjon hvor vi er opptatt av bærekraft, helse, god forvaltning og rike smaksopplevelser burde kvalkjøtt stå øverst på handlelista til mange flere. Utfordringa er sammensatt og alle inkludert myndighetene, må bidra for å gi kvalnæringa drahjelp slik at vi kan få dette flotte produktet ut til mange flere. Råfisklaget har bidratt og vil gjøre det også i fortsettelsen!

**Utsiktene framover**

Samla sett, er den økonomiske situasjonen i Norge god. Dette sier jeg på tross av signalet om at det vil drøye med rentenedgangen. Men dette er jo blant annet et resultat av at det går godt i norsk økonomi.

Næringa vår er riktignok på vei inn i mer krevende farvann enn det vi har navigert i de siste ti årene. Det kommer ikke til å mangle på utfordringer. Jeg skal berøre noen av dem etter hvert.

Jeg mener fiskeflåten har et godt utgangspunkt etter mange gode år i næringa. Økonomien er i utgangspunktet god og utfordringen er nå å sikre lønnsomheten i årene som kommer. Vi skal tross alt fortsatt bidra til sysselsetning og aktivitet i kystsamfunnene og næringa skal omstilles i det grønne skiftet. Det siste er ikke gratis.

Jeg har allerede berørt bestandssituasjonen. Det er ingen tvil om at dette blir en avgjørende parameter for utviklingen i årene som kommer.

Prognosen er at torskekvota skal ytterligere ned neste år. Vi må jo stole på forskernes kunnskap og anbefalinger, men jeg tillater meg likevel å komme med noen formaninger. Jeg er blant annet bekymret for signalene om kutt i toktdøgn som planlegges i HI. Som jeg har nevnt tidligere: Det er stort behov for å sikre kunnskapsgrunnlaget for artene som er sentrale i våre fiskerier.

I vinter har mange fiskere observert mer torsk enn forventet i havet og i fangstene. Det er også uttrykt forundring over at det er mye stor torsk tilgjengelig. Noe av dette kan selvsagt være påvirket av at fiskerne innretter seg blant annet med maskestørrelse, etter den store prisforskjellen mellom stor og små torsk i vinter. Men alt-i-alt – svært gode observasjoner fra fiskernes side. Utfordringen er at forskerne ikke ser det samme på sine tokt.

Men jeg tillater meg å minne om at vi tidligere kanskje har hatt en tendens til å stramme for hardt til og kanskje for lenge, når torskebestanden har gått ned. Da har rekylen kommet rimelig raskt, som for eksempel i 2013 – med de markedsmessige konsekvenser det fikk. Det kan også være på sin plass å nevne 1990 og årene etter da totalkvota på torsk ble mer enn fordoblet på to år.

Poenget mitt er at det har en kostnad for aktiviteten i kystsamfunnene hvis vi strammer for hardt til. Sjøl om hensynet til biologien selvsagt må gå foran – så må også hensynet til kystsamfunnene telle i denne sammenhengen. Kanskje er det riktig å gå noe mer forsiktig til verks i kvotekuttene, av hensyn til kystsamfunnene?

Så har Stortinget behandla den lenge omtalte «Kvotemeldinga». Jeg skal være svært forsiktig med å kommentere de fordelingsmessige konsekvensene av Stortingets vedtak. Her er det mange forskjellige syn, og diskusjonen preges jo også av konsekvensene av den kvotenedgangen vi er inne i. Jeg legger til grunn at det brede politiske flertallet bidrar til å skape ro for en periode om selve kvotesystemet. Det har jo næringa etterlyst, og jeg hilser det velkommen.

Så har Stortinget sendt noen meldinger til fiskesalgslagene gjennom behandlingen av forslagene fra det såkalte «Bearbeidingsutvalget». Vi skal nå et såkalt årlig forventningsbrev fra departementet og det skal foretas en gjennomgang av praktiseringen av fiskesalgslagsloven i det enkelte salgslag.

Videre har Stortinget anmodet salgslagene om *«… å gjøre styrene sine mer representative og inkludere en større bredde av kompetanse for å ivareta hensynet til hele verdikjeden…»*. De eksterne styremedlemmene skal utgjøre 25 % av styret.

Dette temaet har vært en del av strategidiskusjonen i Råfisklaget de senere årene, og det ble aktualisert da «Bearbeidingsutvalget» foreslo at 40 % av salgslagenes styrer skulle oppnevnes av NFD. Løsningen man har landet på er heldigvis mer spiselig for oss.

Når Stortinget kommer med en slik anmodning, så er det et meget sterkt signal til salgslagene. Når man disponerer så sterke fullmakter og en enerett som det fiskesalgslagsloven gir oss, må vi innrette seg etter vedtak i Stortinget. Vi starter derfor et arbeid med dette allerede på dette årsmøtet.

Råfisklaget har i år fått et krav via samvirkeloven, om at minst 40 % av våre årsmøtevalgte styremedlemmer skal være kvinner. Dette må oppfylles i løpet av 2024 for at vi skal ha et lovlig valgt styre. Uten at jeg kjenner til detaljene i valgkomiteens arbeid, legger jeg til grunn at eierorganisasjonene har samla seg om et opplegg der vi oppfyller kravet på dette årsmøtet. Alternativet vil være at vi må ha et ekstraordinært årsmøte, og det ser jeg ikke som ønskelig.

Avslutningsvis så registrerer jeg at Stortinget anmoder salgslagene om å «.. *sørge for mer konkurranse om råstoffet på markedsplassen…».* Vårt arbeid med utprøving av ferskauksjon under fjorårets blåkveitefiske, passer jo fint inn i dette signalet. Men her står jo fiskeindustrien i en monumental spagat delt i synet på auksjon av pelagisk fisk, fryst fisk og fersk fisk.

**Avslutning**

Årsmøtet er jo en høytidsstund for oss som har tillitsverv i organisasjonen. Jeg oppfatter også at administrasjonen har litt eksamensnerver når representantene for Råfisklagets medlemmer og eiere møtes for å oppsummere fjoråret og peke kursen for videre seilas. Jeg håper vi kan få gode og konstruktive diskusjoner når våre tillitsvalgte møter gjester og ansatte her disse to dagene.

Jeg er glad for at vi også i år har fått godt oppmøte fra inviterte unge fiskere som deltar på årsmøtet vårt. Det er godt for årsmøtet å ha ei god blanding av lang erfaring og ungdommelig kraft.

Så skal jeg nærme meg en avslutning. Det er betryggende å ha et solid og godt kollegium i styret og arbeidsutvalget når vi skal lede en organisasjon av Råfisklagets format. Jeg vil takke kollegene i styret og AU for et utmerket samarbeid også i året som har gått.

Så vil jeg på vegne av alle fiskerne, styret og meg sjøl, takke administrasjonen og de ansatte i Råfisklaget for et meget godt samarbeid. Råfisklaget er en tjenesteytende organisasjon og vi er derfor svært avhengig av egenskapene til folkan som jobber her.

For meg er det et privilegium å få jobbe sammen med disse flotte menneskan i styret og administrasjonen.

Videre vil jeg takke alle fiskerne for innsatsen gjennom året som har gått. Uten at fiskeflåten gjør en best mulig jobb, vil det være vanskelig å skape verdier for resten av verdikjeda. Jeg vet at mange søker etter alternative strategier for å sikre inntekter og aktivitet i kystsamfunnene no når kvotene går ned.

Jeg vil også berømme fiskeindustrien for en svært god innsats gjennom hele sesongen. Industrien er presset når kvotene går ned og det er neppe tvil om at konkurransen om råstoff for tiden er meget tøff. Fiskeflåten og fiskeindustrien er gjensidig avhengig av hverandre for å gjennomføre de store sesongfiskeriene på en smidig og lønnsom måte.

Videre vil jeg takke Råfisklagets eierorganisasjoner, Norges Fiskarlag, Nærings- og fiskeridepartementet, Fiskeridirektoratet, Mattilsynet, Kystvakta og fou-miljøene for samarbeidet i året som gikk. Også takk til øvrige salgslag som vi samarbeider med på en utmerket måte gjennom foreningen Norsk Villfisk.

Jeg vil også rette en takk til våre forhandlingsmotparter Sjømat Norge og Sjømatbedriftene for samarbeidet. Jeg synes gjennomgående at dette samarbeidet fungerer svært godt. Vi samarbeider godt om praktiske løsninger for fiskerinæringa og dialogen er god.

For øvrig viser jeg til styrets beretning og ser fram til gode debatter og konstruktive vedtak.

Jeg erklærer med dette det 86. representantskapsmøtet i Norges Råfisklag, for åpnet.

Takk for oppmerksomheten!